Foto: Guliver Getty Images

O întrebare văd că tulbură spiritele responsabile ale netului și ale TV-ului de la noi la început de săptămână: în numele cui vorbește Dacian Cioloș la Bruxelles cu șefimea Uniunii Europene, dacă nu mai are nicio funcție în România? Cei care vorbesc acoperit sau la vedere în numele trandafirului sunt și cei mai indignați de vizita de 5 zile la Bruxelles programată de fostul premier Dacian Cioloș. (Programul întâlnirilor aici)

Dincolo de gândirea cazonă care spune că p-aici vorbesc doar ăia care au funcții, întrebarea trădează și o doză de duioasă încredere în capacitatea domnilor și doamnelor proaspăt instalați în funcții de a vorbi pe aceeași limbă cu Juncker, Timmermans sau Dombrovskis.

Noi, care o avem pe savanta de renume mondial Lia Olguța Vasilescu, cea care a cuvântat în 2 limbi străine și la ONU...

Noi, care-l avem pe domnul Daea, acest plop gânditor fără soț...

Noi, care o avem pe doamna Birchall, preacurata fondurilor europene din Grădina Maicii Domnului...

Noi, care-l avem pe domnul Grindeanu, care „repetă și subliniază” nimicul...

Noi, cei care îl avem pe însuși tatăl lor, alias mr. Bullshit...

... noi, neam de ducks și de trucks, ză mazăr and ză fazăr ai tuturor șmecheriilor și invidiilor, noi îl trimitem la Bruxelles tot pe Cioloș, acest tehnocrat nesuferit care nu ne reprezintă. Pentru că noi trăim în România, și asta înseamnă că ne distrăm și vorbim prin reprezentanți. La AKM-uri, români!...

Ehei, dacă ar fi avut și el un partid la purtător, dacă ar fi fost susținut de filiala Titu, dacă ar fi avut mandat din partea organizației de pensionari sector 2, altfel ar fi vorbit dl. Cioloș la Bruxelles. Am fi pus și noi liniștiți capul pe pernă că nu ne vinde țara.

PS. Nu știu dacă dl. Cioloș vrea să reprezinte pe cineva sau se simte obligat să vorbească în numele cuiva. Dar faptul că cele mai importante uși din UE i se deschid cu atâta ușurință este de necontestat. În orice țară normală la cap, acesta ar fi un atu de care toți ar profita pentru binele comun. În patria românilor verzi și genialoizi în singurătate, o astfel de abilitate te face suspect de înaltă trădare.